b'\n_START_ARTICLE_\nVia Appia\n_START_PARAGRAPH_\nVia Appia oli roomalainen tie, joka johti Roomasta Neapoliksen kautta Brundisiumiin. Via Appian ensimm\xc3\xa4inen, Capuaan asti kulkenut osuus valmistui vuonna 312 eaa. kensori Appius Claudius Caecuksen rakennuttamana. Se oli Rooman julkisista teist\xc3\xa4 ensimm\xc3\xa4inen, joka nimettiin rakennuttajansa mukaan._NEWLINE_Via Appiaa k\xc3\xa4yttiv\xc3\xa4t niin kauppiaat, Rooman legioonalaiset kuin "postilaitoksen" (cursus publicus) l\xc3\xa4hetit. Kuten muillakin suurilla teill\xc3\xa4, my\xc3\xb6s Via Appian varrella oli mailipylv\xc3\xa4it\xc3\xa4, joista n\xc3\xa4ki et\xc3\xa4isyyden seuraavaan kaupunkiin. Pylv\xc3\xa4it\xc3\xa4 oli yhden roomalaisen mailin (mille passus, 1\xc2\xa0480 metri\xc3\xa4) v\xc3\xa4lein. Muita Rooman varhaisia teit\xc3\xa4 olivat Via Salaria ja Tiber-joen vierest\xc3\xa4 kulkeva Via Aurelia._NEWLINE_Via Appia rakennettiin osana Rooman laajentumista kohti etel\xc3\xa4\xc3\xa4. Kuten suurin osa muistakin valtateist\xc3\xa4, senkin  rakennuttamisen perimm\xc3\xa4inen tarkoitus oli taata Rooman armeijoille mahdollisuus nopeaan siirtymiseen vasta valloitetuilla alueilla._NEWLINE_Rooman kuuluisimman tien varrelle ristiinnaulittiin Spartacuksen ep\xc3\xa4onnistuneen kapinan seurauksena noin 6\xc2\xa0000 orjaa._NEWLINE_Nyky\xc3\xa4\xc3\xa4n antiikin aikaista Appiuksen tiet\xc3\xa4 (Via Appia Antica) on j\xc3\xa4ljell\xc3\xa4 en\xc3\xa4\xc3\xa4 15,2 km Aureliuksen muurilta Pyh\xc3\xa4n Sebastianon portista (Mura Aureliane, Porta San Sebastiano) kaakkoon Rooman Colosseumilta._NEWLINE_Paavi Pius VI (Giovanni Angelo Braschi) m\xc3\xa4\xc3\xa4r\xc3\xa4si 1700-luvulla Via Appian kunnostettavaksi. Tien rinnalle rakennettiin samansuuntainen uusi tie Via Appia Nuova._NEWLINE_Antiikin aikainen Appiuksen tie Rooman l\xc3\xa4hell\xc3\xa4 on nykyisen maksuton turistin\xc3\xa4ht\xc3\xa4vyys. Tien ensimm\xc3\xa4iset 5\xc2\xa0km ovat edelleen vilkkaasti moottoriajoneuvojen k\xc3\xa4yt\xc3\xb6ss\xc3\xa4, mutta siit\xc3\xa4 eteenp\xc3\xa4in liikenne on v\xc3\xa4h\xc3\xa4ist\xc3\xa4 ja raunoita voi ihastella jalkaisin suhteellinen turvallisesti._NEWLINE_Via Appia Antican varrella on useita n\xc3\xa4ht\xc3\xa4vyyksi\xc3\xa4; keisari Lucius Domitius Aureliuksen muurissa oleva Pyh\xc3\xa4n Sebastianuksen portti ja suihkul\xc3\xa4hde, keisari Publius Septimius Getan hauta, Pyh\xc3\xa4n Neitsyt Marian kirkko "Domine Quo Vadis" (alueella jossa apostoli Pietari asusti Roomassa), paavi Calixtus I:n katakombit, Pyh\xc3\xa4n Sebastianuksen katakombit, konsuli Marcus Aurelius "Valerius" Romuluksen mausoleumi, keisari Maxentiuksen huvilan ja stadionin rauniot, Cecilia Metellan mausoleumi (konsuli Quintus Caecilius Metellus Creticuksen tyt\xc3\xa4r ja kvestori Marcus Licinius Crassuksen vaimo), kardinaali Francesco Caetanin linnoitettu kyl\xc3\xa4 Castrum Caetani, Akveduktien puisto (jossa on viel\xc3\xa4 keisari Claudiuksen, preetori Quintus Marcius Rexin Acqua Marcia sek\xc3\xa4 Felicen akveduktin j\xc3\xa4\xc3\xa4nn\xc3\xb6kset), roomalainen hautamuistomerkki (Gaius Rabirius Postumus Hermodorus, Lucia Rabiria Demaris ja Isis-papitar Usia Prima), Via Appian viidennen mailipylv\xc3\xa4\xc3\xa4n (quinti) kohdalla sijaitseva Quintilliusten kartanon rauniot (jonka rakennuttivat konsuliveljekset Sextus Quintillius Valerius Maximus ja Sexstus Quintillius Condianus) ja keskiaikaisen maatalon perustana oleva Casal Rotondo py\xc3\xb6re\xc3\xa4 mausoleumi sek\xc3\xa4 arkeologi Luigi Caninan muinaisl\xc3\xb6yt\xc3\xb6jens\xc3\xa4 arkkitehtoorisista marmorinpalasista kokoama sein\xc3\xa4m\xc3\xa4.'